الحاجة الحمداوية، أيقونة العيطة المغربية، توفات اليوم بعدما دوزات كثر من 70 عام فالميدان الفني، وتعتبرات وحدة من بين أقدم الفنانات المغربية اللي دخلو المجال وثراوه بإبداعهم. الحمداوية قبل ما تودعنا كان ليها آخر عمل فني هذي ستة أشهر بعنوان “حاضية البحر”، وهي فيرسيون جديدة لأغنيتها الشعبية المعروفة، اللي أداتها المغنية المغربية الشابة كَزينة عويطة. هذ العمل اللي كان إنذار بإنهاء مسيرة الحمداوية الفنية، بحيث علنات اعتزالها من بعدو، وصرحات فندوة صحافية انها “عيات ومابقاتش قادرة تكمل”. والثقة اللي عطات الحمداوية لكَزينة، المغنية الشابة اللي عايشة فميريكان، كبيرة بزاف، بحيث عطاتها موروثها الفني الشعبي كامل، ومنحاها كل الحق فالتصرف فيه، من بعد قرارها بالاعتزال. والحمداوية بقات ديما على تواصل مع “كَزينة” من بعد هذشي، كتدعي معاها وكتشجعها وكتساندها، حتى تزاد عليها الحال ودخلات للسبيطار، قبل ما يدخلوها قسم الإنعاش هذي يوماين وتسلم روحها. أغاني كثيرة تعرفات بيهم الحمداوية وغيبقاو من الخالدات، فبالإضافة لأغنية “حاضية البحر”، كاينة “الكاس حلو”، و”دابا يجي”، و”ومنين انا ومنين نتا”، وغيرها بزاف. 
هذا كان آخر عمل للحمداوية قبل ما تموت – فيديو